Αλ Ραγιάν

Το Αλ Ραγιάν (αραβ. الشمال) είναι μεγάλη πόλη του Κατάρ, στον ομώνυμο δήμο Αλ Ραγιάν.  Μαζί με τα προάστιά της, η πόλη αποτελεί το μεγαλύτερο πληθυσμιακό κέντρο της χώρας μετά την πρωτεύουσα Ντόχα, έχοντας πληθυσμό 589.531 κατοίκους τον Απρίλιο του 2015. Η ονομασία «Ραγιάν», μεταφράζεται ως «Ποτιστικό», καθώς προέρχεται από την αραβική λέξη «ράυ», που σημαίνει άρδευση, πότισμα, και η αιτία είναι ότι εξαιτίας του μικρού υψομέτρου της, 31 μέτρα πάνω από την επιφάνεια της θάλασσας, συγκέντρωνε και συγκρατούσε αρκετά νερά μετά από κάθε περίοδο βροχών, που ήταν πολύτιμα για τις καλλιέργειες.

Η κεντρική περιοχή της πόλεως διακρίνεται σε δύο μεγάλα μέρη: το Παλαιό Αλ Ραγιάν («Αλ Ραγιάν αλ Καντήμ»), που προέκυψε από τη βαθμιαία συγχώνευση πολλών προϋπαρχόντων παλαιών χωριών, και το Νέο Αλ Ραγιάν («Αλ Ραγιάν αλ Τζαντήντ»), όπου υπήρχαν αρκετές μεγάλες επαύλεις και υποστατικά που ανήκαν σε μέλη της ευρύτερης ηγεμονεύουσας οικογένειας του Κατάρ. Καθώς η πόλη μεγάλωνε, όλοι οι οικισμοί που υπήρχαν στα ανατολικά της ενσωματώθηκαν σε αυτή.

Το Αλ Ραγιάν φιλοξενεί ένα από τα πρώτα μεγάλα στάδια που κατασκευάσθηκαν στο Κατάρ, το Διεθνές Στάδιο Καλίφα, όπου διεξάχθηκαν το Παγκόσμιο Πρωτάθλημα Στίβου του 2019, καθώς και το Παγκόσμιο Κύπελλο Ποδοσφαίρου του 2022. Η πόλη είναι η έδρα του σημαντικού αθλητικού συλλόγου Αλ Ραγιάν ΣΚ, που ιδρύθηκε το 1967.

Παραπομπές

Ραγιαν